«Olles digitaalse maailma majanduse eesliinis, peaksime me vähemalt natukenegi selgroogu näitama,» ütles Nõlvak Postimehele.

Nõlvaku sõnul on fakt see, et eestlased ei tea, milliseid andmeid ameeriklased meilt luba küsimata võtavad. «Kuna see on illegaalne tegevus, siis ei ole mingit põhjust öelda, et see on okei ühele riigile, aga näiteks Venemaa puhul kritiseerime seda,» lisas ta.

Nõlvak märkis, et Snowdeni abistamisega pole Eestil midagi kaotada. «Kui tegemist on olukorraga, kus Euroopa seaduste vastu pole eksitud, siis on kõik hästi,» ütles Nõlvak.

Nõlvaku väitel on palju juhtumeid, mil üks ametkond tunneb end maailmas kõikvõimsana, mistõttu tekib probleem riigis endas. «Kui nüüd mõelda selle olukorra peale, et Snowden pokri pannakse, milline on tõenäosus, et järgmine mees julgeb lagedale tulla?»